หวั่นลูกค้าโดนพิษเงินบาทแข็ง
แบงก์หวั่นกลุ่มลูกค้าสายป่านสั้นเจอพิษบาทแข็งอ่วม แนะป้องกันความเสี่ยงรับค่าเงินผันผวน
20 ส.ค. 2554

แบงก์หวั่นกลุ่มลูกค้าสายป่านสั้นเจอพิษบาทแข็งอ่วม แนะป้องกันความเสี่ยงรับค่าเงินผันผวน
นายเวทย์ นุชเจริญ รองกรรมการผู้จัดการ สายงานธุรกิจขนาดกลาง ธนาคารกรุงไทย กล่าวว่า ขณะนี้ธนาคารกำลังติดตามดูการแข็งค่าของค่าเงินบาทอย่างใกล้ชิด หลังจากที่เงินบาทแข็งค่าสู่ระดับ 29 บาทต่อเหรียญสหรัฐปลายๆ เพราะอาจส่งผลกระทบต่อผลกำไรของกลุ่มผู้ประกอบการส่งออกขนาดกลาง โดยธนาคารแนะนำให้ลูกค้าในกลุ่มเสี่ยงซื้อประกันความเสี่ยงจากอัตราแลกเปลี่ยนเพื่อลดปัญหาค่าเงินบาทที่ผันผวน
“ค่าเงินในปัจจุบันเชื่อว่ากลุ่มผู้ส่งออกยังสามารถแบกรับไหว แต่ถ้าแข็งค่าสู่ระดับ 29 บาทต่อเหรียญสหรัฐ ซึ่งมีโอกาสเป็นไปได้สูงจากสภาพเศรษฐกิจสหรัฐและยุโรปที่อ่อนแอ ก็อาจกระทบต่อผลกำไรของผู้ประกอบการได้ ถ้าจะให้ดี หน่วยงานที่เกี่ยวข้องควรบริหารให้อยู่ที่ 31 บาทต่อเหรียญสหรัฐ” นายเวทย์ กล่าว
นายปกรณ์ พรรธนะแพทย์ รองกรรมการผู้จัดการ ธนาคารกสิกรไทย กล่าวว่า ธนาคารได้วิเคราะห์ผลกระทบจากการแข็งค่าของเงินบาทต่อลูกค้า โดยพบว่าปัจจุบันมีลูกค้าที่ได้รับผลกระทบรวมเป็นวงเงิน 600 ล้านบาท คิดเป็น 0.2% ของฐานสินเชื่อเอสเอ็มอี ซึ่งส่วนใหญ่อยู่ธุรกิจที่นำเข้าวัตถุจากต่างประเทศน้อย เช่น กลุ่มเกษตรแปรรูป โรงแรมและสิ่งทอ
“หากค่าเงินบาทแข็งค่าสู่ระดับ 29 บาทต่อเหรียญสหรัฐ คาดว่าสินเชื่อจะได้รับผลกระทบ 2,300 ล้านบาทหรือ 0.6% ของฐานสินเชื่อเอสเอ็มอี” นายปกรณ์ กล่าว
ทั้งนี้ ปัจจุบันธนาคารกสิกรไทยมีลูกค้าที่มีความเสี่ยงว่าจะได้รับผลกระทบจากความผันผวนของค่าเงินคิดเป็นวงเงินร่วม 1.7 หมื่นล้านบาท แต่จากการสอบถามล่าสุดยังปรับตัวได้ โดยในรายที่มีปัญหาธนาคารก็พร้อมให้ความช่วยเหลือ
นายธิติ ตันติกุลานันท์ ผู้บริหารสายงานธุรกิจตลาดทุน ธนาคารกสิกรไทย กล่าวว่า ค่าเงินบาทในระยะสั้นถึงปานกลางยังมีแนวโน้มแข็งค่าต่อเนื่องจากภาวะเงินทุนไหลเข้า และคาดว่าในสิ้นปีนี้เงินบาทจะแข็งค่าสู่ระดับ 29 บาทต่อเหรียญสหรัฐ
นางอัจนา ไวความดี รองผู้ว่าการ ด้านเสถียรภาพการเงิน ธนาคารแห่งประเทศไทย (ธปท.) กล่าวว่า ธปท.ยังไม่กังวลมากถึงขั้นเตรียมการรับมือกับปัญหาความผันผวนของค่าเงิน จากการเคลื่อนย้ายเงินทุนที่อาจจะไหลเข้ามาจากต่างประเทศและเงินบาทไม่ได้แข็งค่ามากกว่าเงินสกุลอื่น เมื่อพิจารณาจากดัชนีค่าเงินบาทที่แท้จริง